text: Børnerådet frygter flytning til Billund
  20 december 2015 kl. 07.50
  Børnerådet skal flytte til Billund, og det vil koste 2,7 mio. kroner, viser en aktindsigt, TV SYD har fået. Om de selv skal betale, ved de endnu ikke.
  Men frygten for den forholdsvis store flytteudgift ud af et årligt budget på 8.7 millioner kroner, samt en årlig ekstraudgift på 600.000 kr. til rejser til og fra hovedstaden, fylder noget i Børnerådet, der har brug for hver en krone.
  De ekstra rejseudgifter skal efter alt at dømme tages ud af Børnerådets årlige 8,7 mio. kroner. Det svarer til  syv procent af hele det samlede budget.
  Børnerådet forventer at være etableret i Billund november 2017.
  
  